Énekes vígjáték formájában dramatizálta Mikszáth Kálmán "Az eladó birtok" c. novelláját (Békeffy Mihály zenéjével, Marosvásárhely, 1925) és "A szelistyei asszonyok" c. regényét (Marosvásárhely, 1932). A Marosmenti Élet kiadásában indult s mintegy 50 folytatásban jelent meg "Krónikás füzetek" c. sorozata (1930-39) értékes történeti és művelődéstörténeti anyaggal régi színpadi furcsaságokról a marosvásárhelyi színészetben, híres vásárhelyi orvosokról, Kantornéról, az első legnagyobb magyar tragikáról és marosvásárhelyi végállomásáról, hadvezérek, államférfiak, egyházfők és irodalmi nagyságok átmeneti szerepléséről Marosvásárhelyen, az 1848-49-es forradalmi Marosvásárhelyről. A Krónikás füzetek kiadásában Kádár János nyomdász, újságíró volt Fodor munkatársa.